Man, hond deur pitbull aangevalTwee paramedici, Ceron Meadows en Rowan Scandroglio, behandel vir Lambo nadat hy deur ‘n pitbull gebyt is. Foto: Rescue Care Paramedics ŉ Man en sy hond het ernstige beserings opgedoen toe hulle Donderdagmiddag deur ŉ pitbull aangeval is in Marinerylaan in Durban se Bluff-gebied. Garrith Jamieson, woordvoerder van Rescue Care-paramedici, sê paramedici het net na 18:00 ŉ paniekerige oproep ontvang om hulle na die toneel te ontbied. By hul aankoms het hulle ŉ man, in sy 20’s, aangetref wat ernstige beserings opgedoen het nadat die pitbull hom aangeval het. Die man se hond, ŉ klein Maltees, is ook deur die pitbull gebyt. “Ons verneem die man het met sy hond gaan stap, toe die pitbull uit een van die erwe ontsnap en hulle aangeval het. Hy het eers die klein hondjie aangeval en toe die eienaar toe hy probeer keer,” sê Jamieson. Paramedici het ook die hondjie, genaamd Lambo, op die toneel behandel voordat hy na ŉ veterinêre hospitaal geneem is verdere behandeling. Lambo se eienaar is per ambulans na ŉ hospitaal geneem. Die polisie is ontbied en sal die voorval ondersoek. Dit is nie in die stadium bekend wat die lot van die pitbull is nie.